白湖寺後溪宿雲門
作者：常建
朝代：唐

paragraphs: 落日山水清，亂流鳴淙淙。
舊蒲雨抽節，新花水對窓。
溪中日已沒，歸鳥多爲雙。
杉松引直路，出谷臨前湖。
洲渚晚色靜，又觀花與蒲。
入溪復登嶺，草淺寒流速。
圓月明高峰，春山因獨宿。
松陰澄初夜，曙色分遠目。
日出城南隅，青青媚川陸。
亂花覆東郭，碧氣銷長林。
四郊一清影，千里歸寸心。
前瞻王程促，却戀雲門深。
畢景有餘興，到家彈玉琴。